দলের তরফে শোকজের চিঠি পাওয়ার পর আপাতত ফেসবুকে বিতর্কিত মন্তব্য করা থেকে ‘বিরতি’ নিয়েছেন বোলপুরের তৃণমূল সাংসদ অনুপম হাজরা। 
গত ২২ ফেব্রুয়ারি শেষবার মোহনদাস কর্মচন্দ গাঁধী এবং সুভাষচন্দ্র বসুকে নিয়ে ‘বিতর্কিত’ মন্তব্য করেছিলেন অনুপম। তার তিনদিন পর রবিবার ফের একটি ফেসবুক পোস্ট করেছেন তিনি। দলের কড়া অবস্থানের জন্যই তরুণ সাংসদ সতর্ক হয়েছেন বলে অভিমত একাধিক নেতার। 
এদিন অনুপম তাঁর ফেসবুক প্রোফাইলে লিখেছেন, ‘….আজ নিরামিষ খাব।’ হঠাৎ এমন পোস্ট নিয়ে দলের অন্দরেই অবাক অনেকে। বীরভূমের এক তৃণমূল নেতা বলেন, ‘‘দলের কড়া অবস্থানেই নিরামিষ পোস্ট করেছেন অনুপম।’’ ‘নিরামিষ’ পোস্ট নিয়ে অনুপমকে জিজ্ঞাসা করা হলে তিনি বলেন, ‘‘আমি দিদির আদর্শে দলের একনিষ্ঠ কর্মী। পড়ানো নিয়ে একটু ব্যস্ত রয়েছি।’’ 

বিরত: ফেসবুকে অনুপম হাজরার পোস্ট। 
সম্প্রতি প্রায় নিয়ম করে গাঁধীজি সম্পর্কে বিতর্কিত মন্তব্য করছিলেন অনুপম। দক্ষিণী নায়িকা প্রিয়া প্রকাশ ভারিয়ারের ভিডিও ক্লিপের সঙ্গে গাঁধীজির মৃত্যুর মুহূর্তকে (গাঁধীকে নিয়ে একটি সিনেমার ভিডিও) মিশিয়ে তা ফেসবুকে পোস্ট করেছিলেন তিনি। সেদিন অনুপম জানিয়েছিলেন, তিনি গাঁধীর চেয়ে নেতাজিকে বড় নেতা বলে মনে করেন। প্রিয়ঙ্কার বিষয়টিকে ‘ফানি’ বলে অভিহিত করে ফের গাঁধী-নেতাজির তুলনা টেনে পোস্ট করেছিলেন তিনি। 
এরপর কার্যত নিয়ম করেই নেতাজিকে দেশের সবচেয়ে বড় নেতা বলে মন্তব্য করে এবং গাঁধীজির সমালোচনা করে পোস্ট করতে থাকেন অনুপম। এরপরই নড়েচড়ে বসে দল। তৃণমূলের মহাসচিব পার্থ চট্টোপাধ্যায় অনুপমের কড়া সমালোচনা করে জানান, সংসদীয় দল বিষয়টি দেখবে। দলের মুখপাত্র রাজ্যসভার সাংসদ ডেরেক ও’ব্রায়েন জানান, সংসদীয় দলের নজরে বিষয়টি রয়েছে। তারপর তৃণমূলের সংসদীয় দলের নেতা সুদীপ বন্দ্যোপাধ্যায় অনুপমকে শোকজের চিঠি পাঠান। তার পরেই আপাতত  ‘ফেসবুক-বিরতি’তে অনুপম।